বিহার জাদুঘর
বিহার জাদুঘর হলো পাটনায় অবস্থিত একটি রাষ্ট্রীয় জাদুঘর। ২০১৫ সালের ১৫ আগস্ট এই জাদুঘরটি আংশিকভাবে জনসাধারণের জন্য উন্মুক্ত করা হয়। এই সময় এই জাদুঘরের কিছু অংশ যেমন ‘শিশুদের জাদুঘর’, প্রধান প্রবেশদ্বার এলাকা এবং একটি ওরিয়েন্টেশন থিয়েটার প্রথমে জনসাধারণের জন্য প্রবেশের অনুমতি দেওয়া হয়। পরে ২০১৭ সালের অক্টোবর মাসে অবশিষ্ট গ্যালারিগুলিও খোলা হয়। পাটনা জাদুঘর থেকে এখানে একশোটিরও বেশি শিল্পকর্ম স্থানান্তর করা হয়েছে। এই জাদুঘরটি বিহার রাজ্যের একটি ইতিহাস জাদুঘর হিসাবে পরিকল্পনা করা হয়। ২০১৩ সালের অক্টোবর মাসে পাটনার বেইলি রোডে এই জাদুঘরের নির্মাণকাজ শুরু করা হয়। নির্মাণকাজের আনুমানিক বাজেট ছিল ৪৯৮ কোটি টাকা।